የዓለም ባንክ በኢትዮጵያ የሚተገብረውን አዲስ እቅድ ይፋ አደረገ
የዓለም ባንክ በመጪዎቹ አምስት ዓመታት ለኢትዮጵያ ድጋፍ ማድረግ የሚስችለውን አዲስ ስትራቴጂያዊ እቅድ ይፋ አደረገ።እንደ አውሮፓውያኑ አቆጣጠር ከ2018-2022 የሚተገበረው አዲሱ ስትራቴጂያዊ እቅድ ከሁለተኛው የሀገሪቱ እድገትና ትራንስፎርሜሽን እቅድ ጋር የተጣጣመ መሆኑም ተመልክቷል።በዓለም ባንክ የኢትዮጵያ ዳይሬክተር ካሮሊን ቱርክ እንዳስታወቁት፤ ስትራቴጂያዊ እቅዱ ዓለማ የኢትዮጵያን ምርታማነት በማሳደግ መዋቅራዊና ኢኮኖሚያዊ ለውጡን ማበረታታት ነው።ኢትዮጵያ መዋቅራዊና ኢኮኖሚያዊ ሽግግሩን ማሳካት የምትችለው በለፉት 10 ዓመታት ያስመዘገበችውን የኢኮኖሚ እድገት ማስቀጠል ስትችል መሆኑንም ዳይሬክተሯ አብራርተዋል።ይህ የሚሆነው ደግሞ የመሰረተ ልማት ዘርፉን በማስፋፋት ምርታማነትንና ተወዳዳሪነትን ማሳደግ ሲቻል መሆኑን አስረድተዋል።የኢትዮጵያ መንግሥት ተቋማዊ ተጠያቂነትን በማረጋገጥና ሙስናን በመዋጋት ሁሉንም ተጠቃሚ የሚያደርግ ኢኮኖሚ ለመገንባት የሚያደርገውን ጥረት መደገፍ የስትራቴጂያዊ እቅዱ ግብ መሆኑም ነው የተገለጸው።መንግስት በርካታ የግብረመልስ አማራጮችን ቢተገብርም በግልጽነትና ተጠያቂነት ዙሪያ ተጨማሪ ስራዎችን መስራት እንዳለበትም ዳይሬክተሯ  አስገንዝበዋል (ኢዜአ) ፡፡